
REPUBLIKA E SHQIPËRISË

GJYKATA E LARTË
KOLEGJI ADMINISTRATIV

Nr.31003-01875-00-2018 i Regj. Themeltar 

Nr.00-2026-125 Vendimi (35)
V E N D I M

NË EMËR TË REPUBLIKËS
Kolegji Administrativ i Gjykatës së Lartë, me trup gjykues të përbërë nga:

Arbena AHMETI


- Kryesuese




Gentian MEDJA


- Anëtar

Enkelejda METALIAJ(SOFTA)
- Anëtare
në dhomë këshillimi datë 22.01.2026 mori në shqyrtim çështjen administrative nr.31003-01875-00-2018 akti, që i përket:
PADITËS:
Dritan Berushi

E PADITUR:
Agjencia Shtetërore e Kadastrës, Drejtoria Vendore Tiranë (ish Zyra Vendore e Regjistrimit të Pasurive të Paluajtshme Tiranë).
PERSON I TRETË:
Shoqëria tregtare “Edal” SHPK

OBJEKTI:
Detyrimin e të paditurit për të regjistruar në emrin e paditësit pasurinë e paluajtshme të regjistruar në të dhënat me nr. pasurie 5/111-N4 (ambient), e ndodhur në ZK 8350, me sipërfaqe 38.84 m², vol. 22, fq. 124 dhe me adresë: Godina 4-5 kate, Rr. “Hamit Shijaku”, Tiranë, të blerë me anë të kontratës së shitjes (me rezervë pronësie) nr. 5981 rep., nr. 4680 kol., datë 31.12.2008, të noteres Violeta Sulkaj.

BAZA LIGJORE:
Neni 31, neni 32, pika “a” e nenit 36, nenet 43, 153, 154, 156 të Kodit të Procedurës Civile; nenet 7/a, 11/1 dhe 15/a të ligjit nr. 49/2012 “Për Gjykatën Administrative”; neni 193 e vijues dhe nenet 746–756 të Kodit të Procedurës Civile; neni 25, pika “a” e nenit 32, neni 36 e vijues të ligjit nr. 33/2012 “Për regjistrimin e pasurive të paluajtshme”.
KOLEGJI ADMINISTRATIV I GJYKATËS SË LARTË

pasi dëgjoi relatimin e gjyqtare Arbena Ahmeti dhe si e shqyrtoi çështjen në tërësi,

V Ë R E N:
I. Rrethanat e çështjes.
1.  Paditësi, Dritan Berushi, ka lidhur me personin e tretë, shoqërinë “Edal” SHPK, një kontratë shitje me rezervë pronësie nr. 5981 rep., e nr. 4682 kol., në datë 31.12.2008, sipas të cilës paditësi blinte pasurinë nr. 5/111-N4 (ambient) e ndodhur në ZK. 8350, me sipërfaqe 38.84 m2, Vol. 22, Fq. 124, me adresë: Godinë 4-5 kat, Rr. “Hamit Shijaku”, Tiranë, me çmimin 10,000,000 (dhjetë milionë) lekë.

2.  Bazuar në detyrimet që rridhnin nga kjo kontratë, paditësi Dritan Berushi, në cilësinë e blerësit, ka likuiduar tre këste të çmimit të shitjes, ndërsa për sa i përket këstit të katërt e të fundit prej 3,000,000 lekësh midis paditësit (blerësit) Dritan Berushi dhe (shitësit) shoqërisë “Edal” SHPK, si dhe z. Bashkim Muça, është lidhur deklarata noteriale nr. 1123 rep., dhe nr. 585 kol., datë 04.03.2009, me të cilën palët kanë rënë dakord që ky këst të likuidohet për llogari të z. Bashkim Muça, çdo muaj me këste nga 50.000 lekë, çdo datë 30 të muajit pasardhës, deri në likuidimin e plotë të saj. Nga mandat pagesat e lëshuara nga Banka Tirana, rezulton se kësti i katërt, është paguar nga paditësi, Dritan Berushi, në favor dhe llogari të z. Bashkim Muça.

3.  Paditësi në datë 20.10.2014, ka aplikuar pranë Zyrës Vendore të Regjistrimit të Pasurive të Paluajtshme (ZVRPP) Tiranë, për të regjistruar kontratën e shitblerjes nr. rep., 5981 dhe nr. kol. 4680, datë 31.12.2008. Në kërkesën për aplikim është përcaktuar dhe afati i kthimit të përgjigjes për shërbimin e kërkuar, 29.10.2014. Pala e paditur, me shkresën e datës 26.11.2014, i ka kërkuar paditësit Dritan Berushi që të plotësojë dhe dorëzojë në ZVRPP Tiranë, dokumentacionin përkatës.

4.  Gjatë gjykimit në shkallë të parë paditësi në padinë e depozituar në datën 09.12.2015 ka pretenduar se, palët e kontratës kanë përcaktuar se, kësti i katërt do të shlyhet në rrugë bankare dhe janë mandatet e kësaj të fundit që e vërtetojnë përmbushjen e këtij kushti. Në kundërshtim me sa palët kanë parashikuar në kontratë, në deklaratën noteriale të datës 04.03.2009, dhe me sa përcaktohet në nenet 193, 746 dhe 751 të Kodit Civil dhe nenin 25 e vijues të ligjit nr. 33/2012 “Për regjistrimin e pasurive të paluajtshme”, ZVRPP Tiranë refuzon të kryejë regjistrimin e transferimit të së drejtës së pronësisë, duke kërkuar një deklaratë noteriale të palëve kontraktore, që as palët nuk e kanë kërkuar dhe as ligji nuk e kërkon. Kontrata e shitblerjes nr. rep. 5981 dhe nr. kol. 4680 datë 31.12.2008, i plotëson të gjitha kushtet e vlefshmërisë së veprimit juridik. Prandaj i padituri duhej të bënte regjistrimin e kësaj kontrate.

5.  Pala e paditur, ZVRPP Tiranë, duke kërkuar rrëzimin e padisë, ka prapësuar se, nuk ka refuzuar të veprojë, por i ka kërkuar paditësit plotësimin e dokumentacionit përkatës. Për sa kohë që kontrata e shitblerjes nr. rep 5981, dhe nr. kol 4680, datë 31.12.2008, nuk ishte e regjistruar në ZVRPP Tiranë, dhe kushti i vënë si në këtë kontratë dhe në deklaratën noteriale, se me shlyerjen e këstit të fundit të çmimit do të bëhej akti përfundimtar i shitblerjes për pronën objekt të kontratës së shitjes, zyra nuk mund të bëjë regjistrimin e saj vetëm mbi bazën e mandateve të pagesave të bëra nga paditësi në Tirana Bank.

6.  Gjykata Administrative e Shkallës së Parë, Tiranë me vendimin nr.1831, datë 08.04.2015, ka vendosur: “Pranimin e padisë. Detyrimin e palës së paditur, ZVRPP Tiranë, të bëjë regjistrimin në emër të paditësit të pasurisë së paluajtshme me nr. 5/111-N4, me sipërfaqe 38.84 m2 (dyqan), të ndodhur në zonën kadastrale nr. 8350 Tiranë.”.
6.1.  Gjykata ka arsyetuar se […] pala e paditur, ZVRPP Tiranë, ka pasur të gjithë dokumentacionin e nevojshëm në dispozicion për të bërë të mundur regjistrimin në emër të paditësit të pasurisë me nr. 5/111-N4, me sipërfaqe 38.84 m2 (dyqan), të ndodhur në zonën kadastrale 8350 Tiranë, duke filluar që nga deklaratat noteriale deri të mandat pagesat me të cilat provohet fakti që çmimi i shitjes është likuiduar. Për sa i përket faktit që kësti i fundit i çmimit të kontratës është paguar për llogarit të një personi të tretë, gjykata vlerëson se kjo pagesë është kryer në bazë të vullnetit të vetë palëve, dhe ky vullnet i lirë dhe i pavesuar të palëve duhet të respektohet nga çdo organ apo institucion shtetëror, përfshirë këtu dhe ZVRPP Tiranë.
7.  Kundër vendimit ka paraqitur ankim pala e paditur, e cila ka kërkuar ndryshimin e vendimit dhe rrëzimin e padisë.
8.  Gjykata Administrative e Apelit me vendimin nr.1575 (86-2018-1795), datë 17.04.2018 ka vendosur: “Lënien në fuqi të vendimit nr. 1831, datë 08.04.2015, të Gjykatës Administrative të Shkallës së Parë, Tiranë. 
8.1.  Gjykata ka arsyetuar se […] në kundërshtim me sa ka pretenduar në ankim pala e paditur, Gjykata e Apelit vlerëson se, gjykata e shkallës së parë e ka identifikuar saktë natyrën e mosmarrëveshjes në gjykim, si dhe dispozitat ligjore relevante, duke passjellë marrjen e një vendim të mbështetur në ligj. Në rastin në gjykim, pala paditëse, kërkon të detyrohet organi publik, ZVRPP Tiranë “të kryejë ... një veprim administrativ, që është refuzuar apo për të cilin oragani publik ka heshtur, ndonëse pa patur kërkesë.”, në kuptim të germës “ç”, pika 1, neni 17 të ligjit të gjykatës (nr. 49/2012) dhe konkretisht të nxjerrë aktin administrativ të regjistrimit të titullit të pronësisë, kontratës noteriale të shitjes me rezervë të pronës, në emër të paditësit, Dritan Berushi.
8.2.  Në çështjen objekt gjykimi, akti i cili duhet të regjistrohet, në bazë të germës a), të nenit 193 të Kodit Civil, është kontrata e shitjes me rezervë të pronës, nr. 5981 rep. e nr. 4682 kol., datë 31.12.2008, sipas të cilës paditësi Dritan Berushi ka blerë nga personi i tretë, shoqëria “Edal” SHPK, një njësi tregtare, e identifikuar në regjistrat e ZVRPP Tiranë, si pasuria nr. 5/111-N4, e ndodhur në ZK 8350, me sipërfaqe 38.84 m2, Vol. 22, Fq. 124, me adresë: Godinë 4-5 kat, Rr. “Hamit Shijaku”, Tiranë. Paditësi, pasi ka paguar katër këstet e çmimit prej 10,000,000 lekësh, ka kërkuar nga pala e paditur, ZVRPP Tiranë, që ta regjistrojë këtë kontratë noteriale shitje në regjistrat e saj, duke bërë ndryshimet në pronarin e pasurisë, nga shoqëria “Edal” SHPK, tek paditësi, Dritan Berushi. Pala e paditur, ZVRPP Tiranë, nuk ka pranuar ta kryejë këtë veprim, duke kërkuar që paditësi të paraqiste deklaratën noteriale nga pala shitëse, që të konfirmonte pagimin e çmimit (shkresa e datës 26.11.2014). Gjatë gjykimit, pala e paditur ka nxjerrë edhe një shkak tjetër për mosregjistrimin e kontratës së shitjes me rezervë të pronës, sipas të cilës, palët kanë parashikuar në kontratë që, kur paditësi të paguajë edhe këstin e katërt të çmimit, ndërmjet palëve do të lidhet një kontratë përfundimtare shitjeje. Paditësi, Dritan Berushi, duke e konsideruar qëndrimin e palës së paditur, ZVRPP Tiranë, si refuzim de facto të regjistrimit të titullit të tij të pronësisë, pasi shkaqet e refuzimit nuk gjenin mbështetje në ligj, i është drejtuar juridiksionit gjyqësor administrativ për të zgjidhur mosmarrëveshjen e krijuar me organin publik, duke e detyruar këtë të fundit që të regjistrojë kontratën e shitjes së sendit të paluajtshëm të blerë prej tij.
8.3.  Gjykata e shkallës së parë, duke konstatuar se paditësi e kishte paguar të gjithë çmimin e blerjes së njësisë tregtare, pra ishte bërë pronar i saj, në bëzë të kontratës noteriale të shitjes të lidhur me shitësin, shoqërinë “Edal” SHPK, ka urdhëruar regjistrimin e titullit të pronësisë në emër të paditësit, në ZVRPP Tiranë. Gjykata e Apelit vlerëson se, vendimi i ankimuar është rrjedhojë i zbatimit të drejtë të ligjit, ndaj ai duhet konfirmuar, duke u rrëzuar si të pabazuara pretendimet e ngritura në ankim nga pala e paditur, ZVRPP Tiranë.
8.4. Në ankimin e paraqitur, pala e paditur ka invokuar dy shkaqe për të cilat ajo nuk ka operuar me regjistrimin e kontratës së shitjes: (i) mosparaqitja nga paditësi e një deklarate noteriale që ai kishte paguar këstin e katërt të çmimit të sendit; (ii)  mosplotësimi i kushtit të vënë, si në këtë kontratë dhe në deklaratën noteriale, se me shlyerjen e këstit të fundit të çmimit do të bëhej akti përfundimtar i shitblerjes për pronën objekt të kontratës së shitjes. Gjykata e Apelit i gjen të dy kushtet e vëna nga organi publik si të pabazuara në ligj. Udhëzimi i Këshillit të Ministrave nr. 2, datë 12.09.2012, “Për përcaktimin e elementeve të akteve, që verifikohen nga Zyra e Regjistrimit të Pasurive të Paluajtshme dhe të procedurës për nxjerrjen e urdhrit të Regjistruesit”, në pjesën relevante, në lidhje me verifikimin e elementeve të formës dhe të përmbajtjes së akteve noteriale, përcakton: “4. Për verifikimin e elementeve të formës dhe të përmbajtjes së akteve noteriale, punonjësit e ZRPP-së, që përpunojnë kërkesat individuale për regjistrim, procedojnë duke verifikuar, sipas shtojcës 2 të këtij udhëzimi: a) elementet e formës, në përputhje me ligjin nr. 7829, datë 1.6.1994 “Për noterinë”, të ndryshuar, dhe, sipas rastit, me ligjet dhe aktet nënligjore përkatëse; b) vërtetësinë e regjistrimit ekzistues të pasurisë së paluajtshme, objekt kërkese për regjistrim, në emër të tjetërsuesit, të përmendur në aktin noterial c) nëse në aktin noterial të dhënat për pronën, pasuri e paluajtshme, janë të plota dhe lejojnë regjistrimin e saj.”
8.5.  Në të kundërt me sa ka ngritur në ankim pala e paditur, gjykata çmon se, titulli i fitimit të pronësisë së paditësit është i vlefshëm, sendi që ka kaluar në pronësi të paditësit ka qenë regjistruar rregullisht në ZVRPP në emër të tjeërsuesit dhe të dhënat mbi pasurinë e paluajtshme janë të plota. Në këto kushte, pala e paditur, ZVRPP Tiranë, nuk ka pasur asnjë pengesë për ta regjistruar sendin e paluajtshëm në regjistrat e saj të pronësisë. Për më tepër, i njëjti Udhëzim i Këshillit të Ministrave, në pikën 6, nuk e përcakton konfliktin në gjykim si një nga rastet e refuzimit të regjistrimit të aktit noterial. Gjykata, ashtu siç drejt ka arsyetuar gjykata e shkallës së parë, vëren se, edhe shkaqet që ngre në ankim pala e paditur nuk qëndrojnë. Kështu, paditësi, sipas deklaratave noteriale nr. 5703 rep., nr. 4525 kol., datë 16.12.2008, nr. 541 rep., nr. 299 kol., datë 02.02.2009 dhe nr. 1123 rep., nr. 585 kol., datë 04.03.2009, ka paguar tre këstet e çmimit të blerjes së sendit të paluajtshëm, respektivisht  në shumat 1,000,000 lekë, 5,000,000 lekë dhe 1,000,000 lekë. Në lidhje me këstin e katërt, prej 3,000,000 lekësh, në kontratën e shitjes ishte parashikuar se ai do të paguhej me këste, çdo muaj në shumën 50,000 lekë. Me vullnetin e tyre palët kontraktore e kanë amenduar këtë klauzolë në kontratë, duke përcaktuar se këstet mujore do t’i paguheshin në të njëjtën shumë, por nëpërmjet sistemit bankar, shtetasit Bashkim Muça, i cili kishte qenë blerësi i mëparshëm i kësaj njësia tregtare, por që me marrëveshje me personin e tretë, kishin vendosur të revokonin kontratën e shitjes. Paditësi, sipas mandateve të pagesës të lëshuar nga Banka “Tirana” për periudhën mars 2009 deri në nëntor 2013, ka shlyer çdo muaj të gjithë shumën prej 3,000,000 lekësh të këstit të katërt të çmimit, duke paguar çmimin e plotë të sendit të paluajtshëm. Për pasojë, pretendimi i palës së paditur, ZVRPP Tiranë, për mosparaqitjen e deklaratës noteriale të pagimit të këstit të fundit është i pabazuar, për sa kohë paditësi ka respektuar kushtin e ri të vendosur nga palët në kontratën e shitjes, që pagimi i shumave mujore të këstit të fundit, të shlyheshin nëpërmjet sistemit bankar, duke ia paguar çmimin blerësit të mëparshëm, Bashkim Muça.
8.6.  Në dallim me sa ka pretenduar pala e paditur, palët në kontratën e shitjes me rezervë të pronës, në kuptim të nenit 746 të Kodit Civil, nuk ishte e nevojshme të lidhnin një kontratë tjetër shitje (edhe pse në kontratë ishte parashikuar kjo klauzolë), pasi kontrata e parë ishte e vlefshme, sepse kishte respektuar kushtet e formës solemne të saj, të sanksionuar në nenin 83 të Kodit Civil dhe se përbënte titull të vlefshëm për regjistrim në ZVRPP, në kuptim të nenit 193/a të Kodit Civil. Rrjedhimisht, mosveprimi i palës së paditur, ZVRPP Tiranë, është i kundërligjshëm, për pasojë kjo e fundit duhet të detyrohet të regjistrojë kontratën e shitjes së objektit. Gjykata konstaton se, në zbatim të nenit 41 të Kushtetutës si dhe të nenit 163 të Kodit Civil, pronësia e cila kërkohet të regjistrohet nga paditësi është fituar në bazë të kontratës noteriale të shitjes, në përputhje me legjislacionin e kohës. Nëpërmjet kësaj kontrate noteriale është krijuar një fakt juridik, i cili duhet të ketë stabilitetin dhe garancitë që ofron parimi i sigurisë juridike, si një prej elementëve bazë të shtetit të së drejtës. E drejta e pronës është një prej të drejtave themelore të njeriut e cila gjen mbrojte të veçantë nga shteti (neni 11 i Kushtetutës). Në këndvështrim të kësaj të drejte, organi i pushtetit publik siç është ZVRPP Tiranë duhet të respektojë të drejtën e pronës së paditësit, të fituar me anë të kontratës së shitjes, duke bërë të mundur regjistrimin e kësaj prone në regjistrat publikë në përputhje me objektin e veprimtarisë së vet ligjore.
8.7.  Sa më sipër, me të drejtë gjykata e shkallës së parë ka konkluduar se, duhet vendosur pranimi i padisë, duke detyruar ZVRPP Tiranë, që të bëjë regjistrimin e pasurisë së fituar me kontratën nr. rep. 5981 dhe nr. kol. 4680, datë 31.12.2008. Kjo vendimmarrje gjen mbështetje në nenin 40(ç) të ligjit nr. 49/2012, në të cilin parashikohet se: “1. Gjykata, në vendimin e saj përfundimtar të pranimit, tërësisht ose pjesërisht të padisë, vendos: ... ç) detyrimin e organit publik për të kryer një veprim administrativ, që është refuzuar, apo për të cilin organi publik ka heshtur, ndonëse ka pasur kërkesë; ...” Në dallim me sa ka kërkuar në ankim pala e paditur, Gjykata rikujton se, zyrat e regjistrimit të pasurive të paluajtshme janë organe administrative, të cilat kanë vetëm funksione regjistrimi dhe administrimi të të dhënave të pronësisë (bazë të dhënash), dhe këto organe nuk mund të shqyrtojnë vlefshmërinë e titujve të pronësisë, të cilët fitohen sipas mënyrave që parashikohen shprehimisht në ligj. Në ushtrimin e detyrave të tyre këto organe kanë detyrimin të veprojnë në përputhje me parimin e ligjshmërisë, parashikuar në nenin 9 të KPA (në fuqi në kohën e mosmarrëveshjes). Legjislatori i ka kushtuar parimit të ligjshmërisë një rëndësi të natyrshme që justifikohet nga rëndësia e marrëdhënieve të administratës me individët. Ky parim kërkon jo vetëm që autoritetet administrative të mos shkelin ligjin, por edhe që të gjitha aktet e nxjerra prej tyre të jenë të autorizuara qartë nga ligji dhe përmbajtja e këtyre akteve të jetë në përputhje me atë ligj. Për më tepër, ky parim presupozon që përmbajtja e organeve administrative ndaj këtyre kërkesave të jetë e zbatueshme në praktikë. 

9.  Kundër vendimit të Gjykatës Administrative të Apelit ka ushtruar rekurs me datë 14.06.2018 pala e paditur Agjencia Shtetërore e Kadastrës, Drejtoria Vendore Tiranë (ish Zyra Vendore e Regjistrimit të Pasurive të Paluajtshme Tiranë), e cila ka kërkuar prishjen e të dy vendimeve. Në rekurs ka pretenduar ndër të tjera se:
· Nuk jemi dakord me vendimin pasi nuk jemi para rastit të refuzimit të regjistrimit por të mosplotësimit të dokumentacionit nga pala paditëse, lidhur me kërkesën që ai ka bërë në sportel për të regjistruar kontratën.

· Lidhur me pretendimin e palës paditëse e cila nuk ka qenë dakord për të paraqitur deklaratën sa i përket pagimit të këstit të katërt nuk qëndron pasi, përsa kohë kontrata nuk ishte e regjistruar në ZVRPP dhe kushti i vënë në këtë kontratë dhe në deklaratën noteriale me shlyerjen e këstit të fundit do të bëhet regjistrimi përfundimtar i shitblerjes së pronës, zyra nuk mund të bëj regjistrimin mbi bazën e madateve të pagesave të bëra nga paditësi në Tirana Bank.

· Për sa i përket pretendimit të paditësit se nuk jemi dakord me përgjigjen e ZVRPP Tiranë për të depozituar pranë saj deklaratën noteriale të hartuar mes palëve në lidhje me pagesën e këstit të katërt, e cila është dhe objekti i padisë, kjo nuk qëndron.
· Paditësi ka lidhur me palën e tretë, shoqërinë “Edal” SHPK, një kontratë shitblerje nr. 5981, rep. nr. 4680 kol., datë 13.12.2008, te noterja Violeta Sulkaj.

· Në këtë kontratë objekti i shitjes është pasuria nr. 5/111-N4, vol. 22, fq. 124, ZK 8350, dyqan me sipërfaqe 38.84 m². Në kontratë, në lidhje me pagesën e çmimit, është vendosur që çmimi do të likuidohet me këste, janë përcaktuar këstet dhe afatet e pagesës, dhe për këstin e katërt, që është kësti i fundit në kontratë, është theksuar se ky këst prej 3,000,000 lekësh do të likuidohet nga blerësi tek shitësi me këste nga 50,000 lekë të reja çdo datë 30 të muajit pasardhës deri në likuidimin e plotë të tij.

· Për sa kohë kontrata e shitblerjes me rezervë nr. 5981, rep., 4680 kol., datë 31.12.2008, nuk ishte regjistruar në ZVRPP Tiranë dhe kushti i vendosur si në këtë kontratë dhe në deklaratën noteriale të sipërcituar për shlyerjen e këstit të fundit të çmimit, do të bëhet akti përfundimtar i shitblerjes për pronën objekt shitjeje, zyra nuk mund të bëjë regjistrimin e saj vetëm mbi bazën e mandateve të pagesave të bëra nga paditësi në Tirana Bank.

II. Vlerësimi i Kolegjit Administrativ.
10. Referuar ligjit nr.111, datë 07.02.2018 “Për kadastrën” dhe nenit 199 të Kodit të Procedurës Civile, Kolegji vendosi kalimin procedural të Agjencia Shtetërore e Kadastrës, Drejtoria Rajonale Tiranë, në vend të Zyra Vendore e Regjistrimit të Pasurive të Paluajtshme Tiranë, të cilës i kanë të drejtat dhe detyrimet sipas ligjit në fjalë. 
11. Në lidhje me zgjidhjen e çështjes, objekt gjykimi, Kolegji konstaton se rekursi është paraqitur brenda afatit prej 30 (tridhjetë) ditësh, parashikuar në nenin 443(2) të Kodit të Procedurës Civile (në vijim KPC). Gjithashtu, rekursi i është komunikuar paditëse, e cila nuk ka paraqitur kundërrekurs.
12. Kolegji vlerëson se, rekursi i palës së paditur ngre shkaqe të bazuara në nenin 58 të ligjit nr. 49/2012 “Për Gjykatat Administrative dhe Gjykimin e Mosmarrëveshjeve Administrative”, të cilat do ta bënin të cenueshëm vendimin e Gjykatës Administrative të Apelit. Kjo dispozitë parashikon se: “Vendimet e shpallura nga Gjykata Administrative e Apelit në rastet që parashikohen në këtë ligj, mund të ankimohen me rekurs në Gjykatën e Lartë: a) për zbatim të gabuar të ligjit material ose procedural, të një rëndësie themelore për njehsimin, sigurinë dhe/ose zhvillimin e praktikës gjyqësore; b) kur vendimi i ankimuar është i ndryshëm nga praktika e Kolegjit Administrativ ose e Kolegjeve të Bashkuara të Gjykatës së Lartë; c) ka shkelje të rënda të normave procedurale, me pasojë pavlefshmërinë e vendimit ose të procedurës së gjykimit.” 
13. Kolegji vlerëson se në gjykimin e zhvilluar pranë gjykatës administrative të shkallës së parë dhe në gjykatën Administrative të Apelit, nuk është zbatuar drejtë parimi i hetimit të plotë dhe të gjithanshëm të çështjes, si dhe arsyetimi i bazueshmërisë së vendimit në provat e administruara e të debatuara gjatë hetimit gjyqësor, të zbatuara sipas normave ligjore në fuqi. Gjykatat e faktit duhej të vlerësonin dhe arsyetonin në lidhje me provat shkresore të cilat përbëjnë titull pronësie e të cilat përbëjnë detyrim për t’u zbatuar nga ana e palës së paditur.
14. Në referim të kërkimeve të palës paditëse dhe shkakut ligjor, si dhe nga aktet që ndodhen në dosjen gjyqësore, rezulton se, konflikti ndërmjet palëve ndërgjyqëse ka lindur si pasojë e refuzimit të regjistrimit nga pala e paditur, të pasurisë e paluajtshme të regjistruar në të dhënat me nr. pasurie 5/111-N4 (ambient), e ndodhur në ZK 8350, me sipërfaqe 38.84 m², vol. 22, fq. 124 dhe me adresë: Godina 4-5 kate, Rr. “Hamit Shijaku”, Tiranë, të blerë me anë të kontratës së shitjes (me rezervë pronësie) nr. 5981 rep., nr. 4680 kol., datë 31.12.2008. Pala e paditur nuk ka refuzuar të veprojë, por i ka kërkuar paditësit plotësimin e dokumentacionit përkatës. Për sa kohë që kontrata e shitblerjes nr. rep 5981, dhe nr. kol 4680, datë 31.12.2008, nuk ishte e regjistruar në ZVRPP Tiranë, dhe kushti i vënë si në këtë kontratë dhe në deklaratën noteriale, se me shlyerjen e këstit të fundit të çmimit do të bëhej akti përfundimtar i shitblerjes për pronën objekt të kontratës së shitjes, zyra nuk mund të bëjë regjistrimin e saj vetëm mbi bazën e mandateve të pagesave të bëra nga paditësi në Tirana Bank.
15. Kolegji konstaton se gjykatat më të ulta kanë bërë një gjykim sipërfaqësor të çështjes dhe madje nuk kanë administruar si prova as praktikën e plotë të regjistrimit të pronës së palës paditëse, në mënyrë që të krijonin një ide të kronologjisë së regjistrimeve, titullit të pronësisë që përbën origjinën e pronës sipas nenit 193 të Kodit Civil, etj. Jo pa qëllim neni 25 i ligjit nr. 33/2012 (në fuqi në kohën e lindjes së konfliktit administrativ) referon tek neni 193 i Kodit Civil, i cili liston llojet e titujve të pronësisë që regjistrohen në regjistrat e pasurive të paluajtshme. Neni 193 i Kodit Civil duhet kuptuar në lidhje me parimet dhe institutet e tjera që ka Kodi, ku përfshihen mënyrat origjinale apo të prejardhura të fitimit të pronësisë, ku p.sh: mënyrë origjinale është ajo e parashkrimit fitues pa titull, ndërsa e prejardhur është pjesëtimi gjyqësor i sendit. Vetëm fakti se ka një vendim pjesëtimi i sendit, nuk do të thotë se origjina e pronësisë është e konfirmuar. Gjykatat administrative për të vlerësuar nëse organet administrative të paditura kanë gabuar në sjelljen e tyre ndaj paditësit, duhej patjetër të kuptonin substancialisht çështjen e paraqitur për zgjidhje para tyre. 
16. Kolegji vlerëson të theksojë së, regjistrimi i një pasurie të paluajtshme e cila është fituar në mënyrë të ligjshme, është një detyrim ligjor dhe kushtetues i Zyrës së Regjistrimit të Pasurive të Paluajtshme, pasi vetëm pas kryerjes së këtij regjistrimi në regjistrin e pasurive të paluajtshme, subjektet titullar të pronave të paluajtshme mund t’i hedhin këto pasuri në qarkullim civil. Në këto kushte, nisur nga rëndësia e madhe që ka procesi i regjistrimit të pasurive të paluajtshme, ligjvënësi e ka rregulluar kryerjen e kësaj veprimtarie fillimisht nëpërmjet ligjit nr. 7843, datë 13.07.1994 “Për regjistrimin e pasurive të paluajtshme”, i ndryshuar si dhe akteve nënligjore të dala në bazë dhe për zbatim të tij, në të cilin ka dhënë definicione dhe parashikime të qarta se si duhet të kryhet ky proces nga ana e një organi administrativ të specializuar, sikundër është Zyra e Regjistrimit të Pasurive të Paluajtshme, pa dashur në asnjë rast që këtij organi administrativ, t’i japi më shumë kompetenca nga janë të përcaktuara në ligj. Më pas gjen zbatim ligji nr.33/2012 “Për Regjistrimin e Pasurive të Paluajtshme”, i cili ka përcaktuar kompetencat e organeve administrative. Në nenin 20(ç) të këtij ligji është parashikuar kompetenca e regjistruesit që “ç) të kërkojë me shkrim ose me shkresë zyrtare nga personi i interesuar që, brenda një afati jo më të gjatë se 30 ditë, të paraqesë dokumentet e pronësisë, certifikatat, çdo dokument tjetër apo plan rilevimi, të lidhur me pasurinë e paluajtshme, kontratën e qirasë ose hipotekën në fjalë. Në rast të mosparaqitjes së dokumentacionit të kërkuar brenda afatit të sipërcituar kërkesa për regjistrim refuzohet.” Paditësit i është kërkuar plotësimi i dokumentacionit lidhur me formalizimin e këstit të fundit të pagesës sipas kontratës së shtijes së pasurisë për të cilën kërkon regjistrimin e pasurisë së paluajtshme, e konkretisht deklarata noteriale nga pala shitëse apo kalimi përfundimtar i pasurisë nëpërmjet kontratës së shitjes dhe prej tij nuk janë plotësuar detyrat e lëna nga pala e paditur.
17. Për këtë arsye, në rast se organi administrativ ZVRPP do vendoste refuzimin e regjistrimit të pasurisë(pa prova dhe pa shkak ligjor), është pikërisht gjykata ajo e cila, pas një hetimi të plotë dhe të gjithanshëm do të vërtetonte nëse: i) shkaku për të cilën është vendosur refuzimi, qëndron apo jo; ii) nëse organi administrativ në momentin që e ka vendosur këtë refuzim, ka pasur apo jo të drejtë; iii) nëse veprimet apo mosveprimet e kryera nga ana e organit të ngarkuar me ligj, janë kryer sipas parashikimeve të ligjit të zbatueshëm dhe të akteve nënligjore të dala në bazë dhe për zbatim të tij etj. Ndaj është detyrë e gjykatave që marrin në trajtim çështje të tilla që, të kryejnë një hetim të plotë dhe të gjithanshëm si dhe t’u japin përgjigje shteruese çdo pretendimi apo prapësimi të ngritur gjatë procesit nga palët, në mënyrë që çështja të zgjidhet drejtë dhe të krijohet praktikë e qartë gjyqësore në lidhje me trajtimin e këtyre lloj mosmarrëveshjeve.
       18. Paditësi nëpërmjet këtij gjykimi, kërkon të detyrojë palën e paditur për të pajisur paditësin me dokumente pronësie të pronës objekt shqyrtimi, bazuar në kontratën e shitjes me rezervë. Shitja me rezervë e pronës, sipas nenit 746 të Kodit Civil parashikon se “Kur çmimi i shitjes paguhet me këste, blerësi e fiton pronësinë e sendit me pagimin e këstit të fundit të çmimit, duke marrë përsipër rreziqet që në çastin e dorëzimit. Kalimi me rezervë i pronësisë me kushtin e sipërm duhet të pasqyrohet në kontratë”. Në nenin 193 të K.Civil, përcaktohet në mënyrë eksplicite se cilat janë aktet që duhet të regjistrohen në regjistrin e pasurive të paluajtshme, në të cilën shprehimisht thuhet: “Duhet të regjistrohen në regjistrin e pasurive të paluajtshme: a) kontratat për kalimin e pronësisë së sendeve të paluajtshme dhe aktet për pjesëtimin vullnetar të tyre; b) kontratat me të cilat krijohen, njihen, ndryshohen ose pushojnë të drejta pronësie mbi sendet e paluajtshme, të drejta uzufrukti, përdorimi e bujtjeje, emfiteoze e servituti e të drejta të tjera reale; c) aktet me të cilat hiqet dorë nga të drejta pasurore të mësipërme; ç) vendimet e gjykatave me të cilat njihet cilësia e trashëgimtarit dhe fitohet pasuria e trashëguar; d) aktet me të cilat krijohet një shoqëri ose një subjekt tjetër i së drejtës që ka në pronësi pasuri të paluajtshme ose gëzon të drejta të tjera reale mbi to; h) vendimet e gjykatave ose organeve kompetente shtetërore që përkatësisht përmbajnë fitimin ose njohjen e pronësisë mbi pasuritë e paluajtshme, pjesëtimin e pasurive të paluajtshme ose që deklarojnë të pavlefshme veprimet juridike për kalimin e pronësisë të regjistruar më parë rregullisht, si dhe aktet e përmbarimit gjyqësor për sekuestrimin e pasurisë së paluajtshme ose shitjen në ankand të tyre. Vërtetimi gjyqësor i faktit të pronësisë nuk regjistrohet.”.
19. Nisur nga sa më sipër, Kolegji konkludon se gjatë rigjykimit, në funksion të zgjidhjes së drejtë të çështjes, Gjykata Administrative e Apelit duhet të realizojë një hetimi gjyqësor të plotë, të gjithanshëm dhe në respektim të procesit të rregullt ligjor, në mbështetje të nenit 14 të Kodit të Procedurës Civile. Në rigjykim duhet të saktësohet me prova shkresore, në lidhje me përmbushjen e këtij detyrimi ligjor duke thirrur në gjykim palët pjesëmarrëse të kontratës. Më tej, duhet të saktësohet shkaku ligjor i padisë në kushtet kur nuk ka një refuzim të mirëfillt të palës së paditur për mosregjistrimin e pasurisë por lënie kohë për plotësimin e dokumentacionit dhe si qëndron kjo mospërmbushje e paditësit në raport me padinë e paraqitur. 
20. Gjykata Administrative e Apelit duhet të administrojë praktikën e plotë dokumentare të regjistrimit në fjalë dhe vetëm më pas mund të gjykojë për ligjshmërinë apo paligjshmërinë e veprimtarisë së organeve administrative. Kjo pasi, gjykata Administrative e Apelit, ndonëse i ka pasur të gjitha mundësitë ligjore që të konstatonte të metat e gjykimit në shkallë të parë dhe t’i ndreqte ato, ka vepruar në kundërshtim me dispozitat procedurale dhe materiale për zgjidhjen e kësaj mosmarrëveshje, duke anashkaluar sqarimin plotësisht të rrethanave ligjore që lidhen me gjykimin e çështjes, si dhe nuk ka analizuar dhe kthyer përgjigje pretendimeve të paraqitura nga palët në proces për mungesën e dokumentacionit përsa i përket titullit të pronësisë e pronës. 
21. Pra, nuk ka analizuar vlerën e provueshmërisë së të gjitha provave që janë paraqitur, si dhe nuk ju ka dhënë zgjidhje pretendimeve që kanë ngritur palët në gjykim. Për këtë arsye, vendimi, duhet të prishet dhe çështja të dërgohet për t’u rishqyrtuar, ku në rigjykim të zbatohen udhëzimet e mësipërme të Gjykatës së Lartë.
22. Mbështetur sa më sipër, Kolegji vlerëson se duhet të prishet vendimi i Gjykatës Administrative të Apelit dhe çështja të dërgohet për rishqyrtim në po atë gjykatë, me tjetër trup gjykuese.
PËR KËTO ARSYE,

Kolegji Administrativ i Gjykatës së Lartë, mbështetur në nenin 1(2), në nenin 58 dhe në nenin 63(1) shkronja “c” të ligjit nr. 49/2012, datë 03.05.2012 “Për gjykatat administrative dhe gjykimin e mosmarrëveshjeve administrative” (i ndryshuar);



VENDOSI:   
     Prishjen e vendimit nr.1575 (86-2018-1795), datë 17.04.2018 të Gjykatës Administrative të Apelit dhe dërgimin e çështjes për rishqyrtim në këtë gjykatë me tjetër trup gjykues.








                 Tiranë më 22.01.2026
MENDIM i GJYQTARIT TË MBETUR NË PAKICË.

Gjyqtare Arbena Ahmeti.


Kolegji Administrativ (në vijim Kolegji) në dhomë këshillimi datë 22.01.2026 në përfundim të shqyrtimit të çështjes administrative nr.31003-01875-00-2018 akti, me shumicën e votave, vendosi: “Prishjen e vendimit nr.1575 (86-2018-1795), datë 17.04.2018 të Gjykatës Administrative të Apelit dhe dërgimin e çështjes për rishqyrtim në këtë gjykatë, me tjetër trup gjykues.” Në zbatim të nenit 307/2 të Kodit të Procedurës Civile, nenit 1 pg 2, në lidhje me nenin 58 dhe nenit 63, germa “dh” të ligjit nr. 49/2012, i ndryshuar (referuar edhe si LGJA-ja) nenit nenit 307/2 si dhe nenit 35(3) të ligjit nr. 98/2016 “Për organizimin e pushtetit gjyqësor në Republikën e Shqipërisë”, unë, gjyqtare Arbena Ahmeti, me cilësinë e relatores së çështjes jam kundër, si votë e mbetur në pakicë. Vlerësoj se, Kolegji duhet të kishte vendosur ndryshe, në përfundim të shqyrtimit. 


-Arsyet e votës kundër, janë si vijojnë:

1.  Mosmarrëveshja administrative në gjykatën kompetente është ngritur prej palës paditëse kundrejt organit publik, që ushtron përgjegjësitë administrative për administrimin e regjistrave publikë të pasurive të paluajtshme dhe ushtron përgjegjësitë dhe kompetencat administrative, sipas ligjit për administrimin dhe lëshimin e dokumentacionit prej regjistrave të pasurive të paluajtshme. Aktualisht, Drejtoria Vendore e Agjencisë Shtetërore të Kadastrës, sipas kompetencave të dhëna me ligjin 111/2018, “Për Kadastrën”

2.  Pala paditëse ka paraqit padinë administrative kundrejt organit publik, ASHK dhe kërkon regjistrimin e kontratës së shitjes me rezerv të sendit të paluajtshëm. 

3.  Në gjykimin administrativ të faktit ka rezultuar e provuar se, pala paditëse, Dritan Berushi, ka lidhur me personin e tretë, shoqërinë “Edal” SHPK, një kontratë shitje me rezervë pronësie nr. 5981 rep., e nr. 4682 kol., në datë 31.12.2008, sipas të cilës paditësi blinte pasurinë nr. 5/111-N4 (ambient) e ndodhur në ZK. 8350, me sipërfaqe 38.84 m2, Vol. 22, Fq. 124, me adresë: Godinë 4-5 kat, Rr. “Hamit Shijaku”, Tiranë, me çmimin 10,000,000 (dhjetë milionë) lekë.
4.  Bazuar në detyrimet që rridhnin nga kjo kontratë, paditësi Dritan Berushi, në cilësinë e blerësit, ka likuiduar tre këste të çmimit të shitjes, ndërsa për sa i përket këstit të katërt e të fundit prej 3,000,000 lekësh midis paditësit (blerësit) Dritan Berushi dhe (shitësit) shoqërisë “Edal” SHPK, si dhe z. Bashkim Muça, është lidhur deklarata noteriale nr. 1123 rep., dhe nr. 585 kol., datë 04.03.2009, me të cilën palët kanë rënë dakord që ky këst të likuidohet për llogari të z. Bashkim Muça, çdo muaj me këste nga 50.000 lekë, çdo datë 30 të muajit pasardhës, deri në likuidimin e plotë të saj. Nga mandat pagesat e lëshuara nga Banka Tirana, rezulton se kësti i katërt, është paguar nga paditësi, Dritan Berushi, në favor dhe llogari të z. Bashkim Muça.
5.  Paditësi në datë 20.10.2014, ka aplikuar pranë Zyrës Vendore të Regjistrimit të Pasurive të Paluajtshme (ZVRPP) Tiranë, për të regjistruar kontratën e shitblerjes nr. rep., 5981 dhe nr. kol. 4680, datë 31.12.2008. Në kërkesën për aplikim është përcaktuar dhe afati i kthimit të përgjigjes për shërbimin e kërkuar, 29.10.2014. Pala e paditur, me shkresën e datës 26.11.2014, i ka kërkuar paditësit Dritan Berushi që të plotësojë dhe dorëzojë në ZVRPP Tiranë, dokumentacionin përkatës.
6.  Gjykata administrative e shkallës së parë ka pranuar padinë, lënë në fuqi vendimi prej Gjykatës Administrative të Apelit, me linjën arsyetuese se, [..] pala e paditur, ZVRPP Tiranë, ka pasur të gjithë dokumentacionin e nevojshëm në dispozicion për të bërë të mundur regjistrimin në emër të paditësit të pasurisë me nr. 5/111-N4, me sipërfaqe 38.84 m2 (dyqan), të ndodhur në zonën kadastrale 8350 Tiranë, duke filluar që nga deklaratat noteriale deri të mandat pagesat me të cilat provohet fakti që çmimi i shitjes është likuiduar. Për sa i përket faktit që kësti i fundit i çmimit të kontratës është paguar për llogarit të një personi të tretë, gjykata vlerëson se kjo pagesë është kryer në bazë të vullnetit të vetë palëve, dhe ky vullnet i lirë dhe i pavesuar të palëve duhet të respektohet nga çdo organ apo institucion shtetëror, përfshirë këtu dhe ZVRPP Tiranë.”

7.  Referuar përmbajtjes së shkaqeve të ngritura në rekurs prej organit publik kundër vendimit të Gjykatës Administrative të Apelit, pakica ka qëndrim se janë të natyrës së përcaktuar në nenin 58 të ligjit me nr. 49/2012 i ndryshuar.
8.  Ligji i zbatueshëm
 dhe që rregullon mosmarrëveshjen administrative për nga pikëpamja materiale, përcakton se, “Regjistruesi, në çdo kohë me ose pa kërkesën e personave të interesuar, mund: a) të kërkojë që të bëhet një studim/rilevim për çdo pasuri të paluajtshme, për qëllime të këtij ligji, dhe, pasi të ketë njoftuar personat e interesuar, mund të korrigjojë hartën kadastrale si rezultat i studimit/rilevimit të lartpërmendur; b) të korrigjojë çdo gabim teknik apo material në hartën kadastrale, nëse nuk cenohen interesat e ndonjë personi, duke vënë në dijeni personat e interesuar apo personat që kanë të drejta reale mbi sendin; c) të udhëzojë përgatitjen e një harte të re kadastrale ose të një pjese të saj, në rast dëmtimi apo humbjeje. ç) të korrigjojë me qëllim përmirësimin e hartës kadastrale. (Neni 25”).
9.  Në rastin kur titulli i pronësisë nuk është sipas parashikimeve të nenit 193, të Kodit Civil, i cili përcakton në mënyrë të qartë, se cilat janë aktet që duhet të regjistrohen në regjistrin e pasurive të paluajtshme, në të cilën shprehimisht thuhet: “Duhet të regjistrohen në regjistrin e pasurive të paluajtshme: a) kontratat për kalimin e pronësisë së sendeve të paluajtshme dhe aktet për pjesëtimin vullnetar të tyre; b) kontratat me të cilat krijohen, njihen, ndryshohen ose pushojnë të drejta pronësie mbi sendet e paluajtshme, të drejta uzufrukti, përdorimi e bujtjeje, emfiteoze e servituti e të drejta të tjera reale; c) aktet me të cilat hiqet dorë nga të drejta pasurore të mësipërme; ç) vendimet e gjykatave me të cilat njihet cilësia e trashëgimtarit dhe fitohet pasuria e trashëguar; d) aktet me të cilat krijohet një shoqëri ose një subjekt tjetër i së drejtës që ka në pronësi pasuri të paluajtshme ose gëzon të drejta të tjera reale mbi to; h) vendimet e gjykatave ose organeve kompetente shtetërore që përkatësisht përmbajnë fitimin ose njohjen e pronësisë mbi pasuritë e paluajtshme, pjesëtimin e pasurive të paluajtshme ose që deklarojnë të pavlefshme veprimet juridike për kalimin e pronësisë të regjistruar më parë rregullisht, si dhe aktet e përmbarimit gjyqësor për sekuestrimin e pasurisë së paluajtshme ose shitjen në ankand të tyre. Vërtetimi gjyqësor i faktit të pronësisë nuk regjistrohet.”, nuk mund të përbëjë shkak për detyrimin e palës së paditur të kryejë regjistrimin dhe të pajis palën e interesuar me certifikatën e pronësisë.
10. Pakica vlerëson se, pala paditëse nuk ka investuar gjykatën administrative me mjetin e duhur procedural, në mënyrë që të detyrohet organi publik të kryejë veprimin administrativ, pasi konstatohet se pala e paditur në thelb nuk ka refuzuar kryerjen e regjistrimit të kontratës së shitjes me rezerv, por i ka lënë detyrë palës paditëse të plotësonte dokumentacionin sipas ligjit (paraqitjen e deklaratës noteriale lidhur me pagimin e këstit të fundit sipas dakortësisë së palëve në kontratë). Sipas kompetencave dhe detyrimeve që i ngarkon ligji, pala e paditur ASHK nuk vlerëson ligjshmërinë e një titulli pronësie mbi pasuritë e paluajtshme që kërkohet të regjistrohen apo që janë të regjistruara. Lidhur me ligjshmërinë dhe vlefshmërinë e mënyrës së fitimit të pronësisë dhe të titullit të pronësisë vlerësojnë dhe disponojnë organe të tjera publike dhe nëse ka mosmarrëveshje investohen gjykatat. 

11. Pakica i mbetet qëndrimit të njëjtë, në shumë vendimmarrje të njëpasnjëshme të Kolegjit Administrativ që, në gjykimin administrativ me palë të paditur kadastrën, nuk hyn në juridiksionin gjyqësor administrativ, rregullimi/përcaktimi i volumit të të drejtave pronësore (përfshirë të drejtat reale) të kundërshtuara midis shtetasve, të pretenduara në bazë të titujve pronësorë apo që kanë burim këto tituj. Gjykata administrative ka në juridiksion gjyqësor të sajin kontrollin e ligjshmërisë së (mos)veprimeve kadastrale, që cenojnë të drejta dhe interesa të ligjshme të pronarëve, por jo të ndërhyjë në përmbajtjen/thelbin e së drejtës së pronësisë, në bazë të titullit pronësor. 

12. Sa sipër si gjyqtare në pakicë vlerësoj, se organi publik ka zbatuar me korrektësi dispozitat e ligjt të posaçëm, pasi kontrata e shitjes me rezervë sipas nenit 746 të Kodit Civil parashikon se “Kur çmimi i shitjes paguhet me këste, blerësi e fiton pronësinë e sendit me pagimin e këstit të fundit të çmimit, duke marrë përsipër rreziqet që në çastin e dorëzimit. Kalimi me rezervë i pronësisë me kushtin e sipërm duhet të pasqyrohet në kontratë”, e për pasojë është pala paditëse ajo që ka detyrimin të plotësojë kriteret e kësaj dispozite ku në rastin konkret jo vetëm që nuk është plotësuar por është anashkaluar nga gjykatat e faktit. 
13. Në të tlla rrethana procedurale të shqyrtimit të mosmarrëveshjes, pa ndërhyrë në procesin e vlerësimit të provave dhe të fakteve, Pakica arrin në përfundimin se, palës paditësse nuk është cenuar prej organit publik, ndonjë e drejtë apo dhe interesa të ligjshme të saj, që garantohen dhe mbrohen prej ligjit. Kolegji, brenda kompetencës funksionale, në zbatim të nenit 63 pg1 germa “dh” të ligjit nr. 49/2012 i ndryshuar, duhet dispononte me ndryshimin e vendimeve të gjykatave administrative më të ulëta dhe rrëzimin e padisë.

Tiranë në datë 22.01.2026!

� Ligji nr. 33/2012, ndryshuar me ligjin nr. 9/2016 “Për regjistrimin e pasurive të paluajtshme”

